b'\n_START_ARTICLE_\nFran\xc3\xa7ois Bazaramba\n_START_PARAGRAPH_\nFran\xc3\xa7ois Bazaramba (s. 1. tammikuuta 1951 Nshili, Gikongoron piirikunta, Ruanda) on Suomessa asuva ruandalainen, joka on tuomittu elinkautiseen vankeuteen kansanmurhasta Ruandan vuoden 1994 tapahtumiin liittyen. Ruandassa asuessaan h\xc3\xa4n toimi opettajana ja ammattikoulun rehtorina ja sittemmin Sambiassa baptistikirkon pastorina. Bazaramban tapaus oli Suomen ensimm\xc3\xa4inen rikoslain 11. luvun 1. pyk\xc3\xa4l\xc3\xa4ss\xc3\xa4 (aikaisemmin 13. luvun 4. pyk\xc3\xa4l\xc3\xa4ss\xc3\xa4) m\xc3\xa4\xc3\xa4ritellyst\xc3\xa4 joukkotuhonnasta k\xc3\xa4yty oikeusjuttu kyseisen lainkohdan voimassaoloaikana; se otettiin rikoslakiin vuonna 1974.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBazaramba syntyi Burundissa kunnes pakeni 21-vuotiaana Ruandaan vuonna 1972 kun Burundin tutsien hallitsema armeija alkoi j\xc3\xa4rjestelm\xc3\xa4llisesti vainota hutuheimoon kuuluneita. Palattuaan Kamerunista, jossa h\xc3\xa4n opiskeli, h\xc3\xa4n oli mukana vuonna 1994 Ruandassa toreilla puhumassa ja kiihotti hutuja tappamaan tutseja. Bazaramba osallistui hy\xc3\xb6kk\xc3\xa4yksiin, joissa hutut tappoivat jopa 30 000 tutsia. Kansanmurhan j\xc3\xa4lkeen Bazaramba pakeni perheineen Kongon demokraattiseen tasavaltaan jossa h\xc3\xa4n sai pakolaisleirill\xc3\xa4 kontaktin Suomeen er\xc3\xa4\xc3\xa4n suomalaispapin kautta. Bazaramba l\xc3\xa4hti leirilt\xc3\xa4 Keniaan ja sielt\xc3\xa4 edelleen Lusakaan, Sambiaan. Suomeen Bazaramba tuli vuonna 2003 Vaasan vastaanottokeskukseen. Suomessa h\xc3\xa4net vangittiin vuonna 2007 ja tuomittiin elinkautiseen vankeuteen vuonna 2010.\n_START_SECTION_\nOikeudenk\xc3\xa4ynti Suomessa\n_START_PARAGRAPH_\nBazaramba vangittiin Porvoon k\xc3\xa4r\xc3\xa4j\xc3\xa4oikeuden m\xc3\xa4\xc3\xa4r\xc3\xa4yksen\xc3\xa4 joukkotuhonnasta ep\xc3\xa4iltyn\xc3\xa4 6. huhtikuuta 2007 kotonaan Porvoossa. Suomi kielt\xc3\xa4ytyi helmikuussa 2009 luovuttamasta Bazarambaa Ruandaan tuomittavaksi. Oikeusministeri\xc3\xb6 perusti p\xc3\xa4\xc3\xa4t\xc3\xb6ksens\xc3\xa4 muun muassa YK:n Ruanda-tuomioistuimen kantaan, jonka mukaan ep\xc3\xa4ilty ei olisi saanut Ruandassa oikeudenmukaista oikeudenk\xc3\xa4ynti\xc3\xa4._NEWLINE_Syyskuussa 2009 syytt\xc3\xa4j\xc3\xa4 vaati Porvoon k\xc3\xa4r\xc3\xa4j\xc3\xa4oikeudessa Bazaramballe elinkautista vankeusrangaistusta. Syytt\xc3\xa4j\xc3\xa4n mukaan hutuihin kuuluva Bazaramba oli surmannut ja k\xc3\xa4skenyt surmata tutseja. Bazaramba kiisti syyt\xc3\xb6kset ja kertoi olleensa kansanmurhan aikaan itsekin vaarassa, koska suojeli tutseja. H\xc3\xa4nen mukaansa Ruandan nykyhallinto piti h\xc3\xa4nt\xc3\xa4 syyllisen\xc3\xa4 syntyper\xc3\xa4ns\xc3\xa4 ja asemansa vuoksi ja lis\xc3\xa4ksi monet hy\xc3\xb6tyisiv\xc3\xa4t taloudellisesti h\xc3\xa4nen tuomitsemisestaan._NEWLINE_Kes\xc3\xa4kuussa 2010 k\xc3\xa4r\xc3\xa4j\xc3\xa4oikeus tuomitsi Bazaramban joukkotuhonnasta elinkautiseen vankeusrangaistukseen. Bazaramba tuomittiin k\xc3\xa4skyst\xc3\xa4 tai yllytyksest\xc3\xa4 tappaa viisi tutsia. Kymmenen lis\xc3\xa4syytett\xc3\xa4 murhista hyl\xc3\xa4ttiin. Lis\xc3\xa4ksi oikeus katsoi ett\xc3\xa4 Bazaramba oli hankkinut tutsien omistamien rakennusten polttamisessa k\xc3\xa4ytettyj\xc3\xa4 tarvikkeita ja jakanut n\xc3\xa4it\xc3\xa4 sek\xc3\xa4 yllytt\xc3\xa4nyt ja k\xc3\xa4skenyt hutuja polttamaan rakennuksia._NEWLINE_Helsingin hovioikeus aloitti tapauksen k\xc3\xa4sittelyn 18. lokakuuta 2010. Hovioikeus piti voimassa k\xc3\xa4r\xc3\xa4j\xc3\xa4oikeuden tuomion elinkautisesta vankeusrangaistuksesta 30. maaliskuuta 2012. Tuomion perustelut olivat k\xc3\xa4r\xc3\xa4j\xc3\xa4oikeuden p\xc3\xa4\xc3\xa4t\xc3\xb6st\xc3\xa4 laajemmat, koska hovioikeus katsoi Bazaramban paitsi antaneen k\xc3\xa4skyj\xc3\xa4 tutsien tappamiseen ja heid\xc3\xa4n kotiensa polttamiseen, my\xc3\xb6s tappaneen henkil\xc3\xb6kohtaisesti useita tutseja. Korkein oikeus hylk\xc3\xa4si Bazaramban valituslupahakemuksen p\xc3\xa4\xc3\xa4t\xc3\xb6ksell\xc3\xa4\xc3\xa4n 22. lokakuuta 2012, joten hovioikeuden tuomio j\xc3\xa4i pysyv\xc3\xa4ksi._NEWLINE_Huhtikuussa 2013 Bazaramba j\xc3\xa4tti tuomiostaan valituksen Euroopan ihmisoikeustuomioistuimeen. Valituksen mukaan oikeudenk\xc3\xa4ynniss\xc3\xa4 k\xc3\xa4ytettiin Bazarambaa vastaan n\xc3\xa4ytt\xc3\xb6n\xc3\xa4 kiduttamalla saatuja todistajanlausuntoja eik\xc3\xa4 oikeudenk\xc3\xa4ynti ollut oikeudenmukainen. Jo Helsingin hovioikeus oli antamassaan tuomiossa ainakin ep\xc3\xa4suorasti todennut, ett\xc3\xa4 osa todistajista oli saattanut joutua ep\xc3\xa4asiallisen kohtelun kohteeksi vankilassa, mutta hovioikeus ei n\xc3\xa4hnyt syy-yhteytt\xc3\xa4 kertomusten ja vankien kokeman kohtelun v\xc3\xa4lill\xc3\xa4._NEWLINE_Bazaramba ei osaa suomea, joten oikeudenk\xc3\xa4ynnin aikana h\xc3\xa4nelle tulkattiin ranskaksi tuomarien ja syytt\xc3\xa4jien v\xc3\xa4liset kysymykset ja keskustelut. Bazarambaa puolusti Ville Hoikkala. Suomen Asianajajaliiton valvontalautakunta m\xc3\xa4\xc3\xa4r\xc3\xa4si Bazaramban puolustukseen kuuluneelle asianajaja Ingrid Heickellille 2000 euron seuraamusmaksun ep\xc3\xa4asiallisesta k\xc3\xa4ytt\xc3\xa4ytymisest\xc3\xa4 oikeuden istunnossa._NEWLINE_T\xc3\xa4st\xc3\xa4 niin sanotusta Ruanda-oikeudenk\xc3\xa4ynnist\xc3\xa4 oli tullut kuluja Suomelle kes\xc3\xa4n 2010 k\xc3\xa4r\xc3\xa4j\xc3\xa4oikeuden tuomioon menness\xc3\xa4 poliisille 1,1 miljoonaa ja oikeusministeri\xc3\xb6lle noin 1,5 miljoonaa, johon sis\xc3\xa4ltyy muun muassa matkoja Afrikkaan.'